<classify> WANACHAMA wa Chama cha Viziwi Tanzania Mkoa wa Dodoma CHAVITA wametakiwa kuondokana na utegemezi na kufanya kazi kwa bidii ikiwa ni pamoja na uibuaji wa miradi itakayowaletea kipato.Aidha, wametakiwa kuunda vikundi vya ujasiriamali wapewe mikopo itakayowainua kiuchumi katika elimu, afya na kijamii. Kauli hiyo ilitolewa na Mwenyekiti wa chama hicho, Yusufu Mloli kwa niaba ya viongozi wenzake waliochaguliwa baada ya kufanyika kwa uchaguzi huo mwishoni mwa wiki.Alisema Chama cha Viziwi Mkoa wa Dodoma kinaunga mkono kauli ya Rais John Magufuli ya kuwataka Watanzania kutobweteka kwa kuhakikisha wanachama wake wanajiunga na vikundi vya ujasiriamali kwa malengo ya kuwaletea maendeleo wao wenyewe na waondokane na tabia ya utegemezi. Alisema uongozi huo utahakikisha unasimamia upatikanaji wa ajira kwa kuishawishi serikali na halmashauri zake kutoa nafasi za ajira kwa walemavu wenye sifa na kuiomba asilimia mbili iliyotengwa ili kuwakopesha ili iwanufaishe.Akizungumza kwenye uchaguzi huo, aliyekuwa Mwenyekiti wa chama hicho mkoani hapo, Mazengo Kusenha aliwataka wanachama hao kutoa ushirikiano ili wafikie malengo ya chama kwenye eneo la huduma ya elimu na kiafya. Kusenha alisema bado watu wenye ulemavu wa kutosikia wanakosa miundombinu kuwasaidia hususani lugha kutokana na maeneo ya huduma ya kijamii kukosa wakalimani lugha ya alama.  <topic>: kitaifa 